U faoliyatidagi ilk jiddiy jangda beshinchi raunddan keyin ringga qaytishni istamadi. AQShning Las-Vegas shahridagi Michelob Ultra Arena’da professional boks oqshomi bo‘lib o‘tdi. Unda professional boksning super yengil vazn toifasida ishtirok etayotgan o‘zbekistonlik Shohjahon Ergashev (23-1-0) IBF yo‘nalishi chempioni puerto-rikolik Subriyel Matias (20-1-0) bilan kamar uchun ringga ko‘tarildi. 12 raundga mo‘ljallangan jang 5-raunddan keyinoq yakunlandi. Shohjahon Ergashev jamoasi jangni davom ettirmaslikka qaror qildi. O‘zbekistonlik bokschi 1-raundni o‘z foydasiga hal qilgan bo‘lsa-da, keyingi 4 ta raundda hakamlar Matiasning ustunligini qayd etgandi. Shu tariqa, Ergashev jangda texnik nokaut sababli faoliyatidagi ilk mag‘lubiyatni tan oldi. Matias esa faoliyatidagi 20-g‘alabasini nishonladi va u barcha g‘alabalariga muddatdan avval erishgan. Uning raqiblari orasida 2019 yilda jangdan keyin vafot etgan rossiyalik Maksim Dadashev ham bor edi.